text:
на финансовите услуги от подобен вид или на доставчиците на финансови услуги от подобен вид от другата страна.
 Член 120
 Списък на специфичните задължения
 1. Специфичните задължения, поети от всяка от страните по силата на членове 118 и 119, са определени в списъка, даден в приложение VIII. По отношение на секторите, в които са поети тези задължения, всеки списък уточнява:
 а)
 правилата, ограниченията и условията за достъп до пазарите;
 б)
 условията и ограниченията при националното третиране;
 в)
 споразуменията относно допълнителните задължения, посочени в параграф 3;
 г)
 при необходимост - срок за прилагане на такива задължения и датата на влизането им в сила.
 2. Мерките, несъвместими с членове 118 и 119, са посочени в колоната относно член 118. В този случай се приема, че вписването въвежда условие или ограничение, което засяга също така и член 119.
 3. Ако една от страните договори специфични задължения относно мерките, засягащи търговията с финансови услуги, спрямо които не се прилага задължението за съставяне на списък съгласно членове 118 и 119, тези задължения се вписват в списъка на тази страна като допълнителни задължения.
 Член 121
 Нови финансови услуги
 1. Една страна дава разрешение на доставчиците на финансови услуги от другата страна, които са се установили на нейна територия, да предлагат на нейна територия нови финансови услуги, влизащи в приложното поле на подсекторите и финансовите услуги, по отношение на които се прилагат вписаните в нейния списък задължения, както и предвидените в него условия и ограничения, ако въвеждането на тези нови финансови услуги не води до необходимостта от приемане на ново законодателство или от изменение на съществуващото законодателство.
 2. Една страна може да определи юридическата форма, под която ще се предоставя съответната услуга, и да наложи изискването за получаване на разрешение за нейното предоставяне. Когато се изисква получаване на разрешение, решението за него се взема в разумен срок и то може да бъде отказано само от съображения за предпазливост.
 Член 122
 Обработване на информация в сектора на финансовите услуги
 1. Всяка от страните може да разреши на доставчик на услуги от другата страна да осъществява предаване на информация в електронен вид или във всяка друга форма, в рамките на своята територия или извън нея, за да може тази информация да бъде обработвана, ако тази обработка е необходимо за обичайните дейности на този доставчик на финансови услуги.
 2. Ако информацията, посочена в параграф 1, представлява или съдържа данни с личен характер, нейното предаване от територията на една от страните към територията на другата страна трябва да се извършва в съответствие с вътрешнотозаконодател ството за защита на лицата по отношение на предаването и обработката на лични данни на страната, от територията на която се прехвърля тази информация.
 Член 123
 Ефективна и прозрачна нормативна уредба на сектора на финансовите услуги
 1. Всяка от страните полага усилия, в рамките на възможното, да съобщава предварително на всички заинтересовани лица всяка мярка с общо приложение, която съответната страна смята да предприеме, за да позволи на тези лица да направят своите забележки и препоръки относно тази мярка. Подобна мярка се съобщава:
 а)
 чрез официална публикация;


text:
или
 б)
 чрез друга писмена или електронна форма.
 2. Компетентният финансов орган на всяка от страните информира заинтересованите лица за изискванията относно представяне на предложения за предлагане на финансови услуги.
 3. По искане на някой от кандидатите компетентният финансов орган го информира за положението на неговото предложение. Ако този орган желае да получи допълнителна информация от кандидата, той го нотифицира своевременно.
 4. Всяка от страните трябва да направи всичко зависещо от нея, за да въведе и прилага на своята територия международните стандарти относно уредбата и надзора на сектора на финансовите услуги борбата срещу прането на пари. За тази цел страните си сътрудничат и извършват обмен на информация и опит в рамките на специалния комитет за финансовите услуги, предвиден в член 127.
 Член 124
 Поверителна информация
 Никоя от разпоредбите на настоящата глава:
 а)
 не задължава страните да разкриват поверителна информация, оповестяването на която би попречило на прилагането на законите, би противоречало на обществения интерес или би увредило законните търговски интереси на определени държавни или частни предприятия;
 б)
 не трябва да бъде тълкувана като задължаваща страните да разкриват информация относно финансовите сделки и сметките на клиенти на доставчиците на финансови услуги, или да разкриват притежавана от публични образувания поверителна или защитена информация.
 Член 125
 Изключения от съображение за предпазливост
 1. Никоя от разпоредбите на настоящата глава не трябва да се тълкува като възпрепятстваща някоя от страните да въвежда или поддържа прилагането на разумни предпазни мерки, като например:
 а)
 защита на инвеститорите, вложителите, участниците на финансовия пазар, притежателите на полици или притежателите на фидуциарни права по отношение на доставчик на финансови услуги;
 б)
 поддържане на сигурността, платежоспособността, целостта или на финансовата отговорност на доставчиците на финансови услуги; и
 в)
 осигуряване на целостта и стабилността на финансовата система на една от страните.
 2. Ако мерки не спазват разпоредбите на настоящата глава, те не трябва да се използват от някоя от страните като средство за неизпълнение на нейните задължения или задължения, поети по настоящата глава.
 Член 126
 Признаване
 1. Страна може да признае предпазните мерки на другата страна, когато тя определя начина за прилагане на мерките на тази страна по отношение на финансовите услуги. Това признаване, което може да се извърши чрез хармонизиране или по друг начин, може да се основава на споразумение или спогодба, или да бъде извършено едностранно.
 2. Страна, която е страна по бъдещо или действащо споразумение или спогодба с трета страна, посочено в параграф 1, предоставя на другата страна подходяща възможност за нейното присъединяване към това споразумение или спогодба или за договаряне на равностойни споразумения или спогодби при условия, предвиждащи съответствие на правилата, контрола, правоприлагането и - при необходимост - на процедурите относно обмен на информация между страните по споразумението или спогодбата. Когато една от страните извърши едностранно признаване, тя трябва да предостави на другата страна подходяща възможност да докаже наличието на такива обстоятелства.
 Член 127
 Специален комитет за финансовите услуги
 1. Страните създават специален комитет за финансовите услуги. Този специален комитет е съставен от представители на страните. Основният представител на всяка от страните е длъжностно лице от съответния орган на

type: contracts

jurisdiction: EU


text:
страната, отговарящ за финансовите услуги и посочен в приложение IX.
 2. Специалният комитет има за задача по-специално да:
 а)
 контролира прилагането на настоящата глава;
 б)
 разглежда въпроси относно финансовите услуги, за които е сезиран от една от страните.
 3. Специалният комитет се събира по искане на една от страните на дата и с дневен ред, предварително договорени между страните. Той се председателства последователно от страните. Специалният комитет се отчита пред Комитета по асоцииране за резултатите от своите заседания.
 4. Три години след влизането в сила на настоящото споразумение, специалният комитет за финансовите услуги разглежда възможностите за предприемане на мерки за улесняване и развитие на търговията с финансови услуги и продължава да подпомага осъществяването на целите на настоящото споразумение, като се отчита пред Комитета по асоцииране.
 Член 128
 Консултации
 1. Една от страните може да поиска провеждането на консултации с другата страна по всеки въпрос, свързан с прилагането на настоящата глава. Другата страна разглежда внимателно нейното искане. Страните отчитат резултатите от своите консултации пред специалния комитет за финансовите услуги.
 2. Длъжностните лица на органите, посочени в приложение IX, вземат участие в предвидените в настоящия член консултации.
 3. Никоя от разпоредбите на настоящия член не трябва да се тълкува като задължаваща финансовите органи, участващи в консултациите, да разгласяват информация или да вземат мерки, които биха могли да повлияят на въпроси, свързани с нормативната уредба, надзора, управлението и прилагането.
 4. Когато финансов орган от една от страните прави искане за получаване на информация с цел упражняване на контрол относно доставчик на финансови услуги, който се е установил на територията на другата страна, този финансов орган може да се обърне към компетентния финансов орган на територията на другата страна за получаване на тези сведения. Предоставянето на тази информация може да е подчинено на условия и ограничения, предвидени в законодателството, което другата страна прилага, или от императивното условие за сключване на предварително споразумение или спогодба между финансовите органи на двете страни.
 Член 129
 Специални разпоредби за уреждане на спорове
 1. Освен ако настоящият член не предвижда друго, споровете, произтичащи от разпоредбите на настоящата глава, се решават в съответствие с разпоредбите на дял VIII.
 2. За целите на член 184, консултациите, които се провеждат по силата на член 128, се считат за равностойни на консултациите, предвидени в член 183, освен ако страните не решат друго. От момента на започване на консултациите страните предоставят информация, позволяваща да се определи с какво определена мярка, взета от една от страните, или всеки други въпрос могат да засегнат прилагането на настоящата глава, и прилагат режим, при който се запазва поверителният характер на обменената информация. Ако въпросът не се реши в срок от 45 дни след провеждане на предвидените в член 128 консултации, или на 90 дни след връчването на предвиденото в член 128, параграф 1 искане за провеждане на консултации, в зависимост от това коя дата настъпва по-рано, страната-жалбоподател може да поиска писмено създаването на арбитражна комисия. Страните отчитат за резултатите от своите консултации пряко пред Комитета по асоцииране.
 3. За целите на член 185:
 а)
 председателят на арбитражната комисия


text:
трябва да бъде финансов експерт;
 б)
 най-късно шест месеца след влизането в сила на настоящото споразумение Комитетът по асоцииране съставя списък от най-малко пет лица, които не са граждани на едната или другата страна и са съгласни и имат право да изпълняват функциите на арбитри и да председателстват арбитражните комисии в областта на финансовите услуги; Комитетът по асоцииране следи списъкът да включва най м-малко пет лица във всеки един момент; те трябва да са компетентни или да притежават правен или практически опит в областта на финансовите услуги, например в областта на нормативната уредба на финансовите институции, да са независими, и да действат като независими лица, да нямат никаква връзка с някоя от страните или с организация, да не получават инструкции от някоя от страните или от някоя организация и да спазват Кодекса за поведение, даден в приложение XVI. Този списък може да бъде изменян на всеки три години;
 в)
 до три дни след подаване на искането за създаване на арбитражна комисия, нейният председател трябва да бъда определен чрез жребий от председателя на Комитета по асоцииране въз основа на списъка, предвиден в буква б). Останалите двама арбитри от комисията се определят чрез жребий от председателя на Комитета по асоцииране въз основа на списъка, предвиден в член 185, параграф 2, като единият се избира от лицата, предложени на Комитета по асоцииране от страната-жалбоподател, а другият – от лицата, предложени на Комитета по асоцииране от страната-ответник.
 ГЛАВА III
 УСТАНОВЯВАНЕ
 Член 130
 Обхват
 Разпоредбите на настоящата глава се прилагат към установяването във всички отрасли, с изключение на сектора на услугите, включително този на финансовите услуги.
 Член 131
 Определения
 За целите на настоящата глава:
 а)
 „юридическо лице“ означава всяко правно образувание, създадено по надлежния ред или организирано по друг начин съгласно приложимото законодателство, и което има търговска или нестопанска цел, и съществува в частния или публичния сектор, включително и всяко дружество, дружество за доверително управление (trust), персонално дружество или съдружие (partnership), съвместно предприятие, еднолично предприятие или сдружение;
 б)
 „юридическо лице от една от страните“ означава юридическо лице, създадено или организирано по друг начин съгласно законодателството на Общността, на нейните държави-членки или на Чили.
 Ако на територията на Общността или на Чили се намират единствено седалището или централното управление на юридическото лице, то не се счита за юридическо лице от Общността или Чили, освен ако неговата дейност има действителна и трайна връзка с икономиката на Общността или на Чили;
 в)
 „физическо лице“ означава гражданин на една от държавите-членки или Чили в съответствие с техните законодателства;
 г)
 „установяване“ означава:
 i)
 създаването, придобиването или поддържането на юридическо лице; или
 ii)
 създаването или поддържането на клон или представителство;
 на територията на една от страните с цел извършването на определена икономическа дейност.
 Що се отнася до физическите лица, установяването не обхваща търсенето или заемането на работно място на пазара на труда, нито дава право за достъп до пазара на труда на една от страните.
 Член 132
 Национално третиране
 В секторите, посочени в приложение X, и като се имат предвид предвидените в него условия и ограничения относно установяването, всяка от страните


text:
трябва да осигурява на юридическите и физическите лица от другата страна третиране, което не е по-неблагоприятно от третирането, което тя прилага по отношение на собствените си юридически и физически лица, извършващи сходна икономическа дейност.
 Член 133
 Право на нормативно уреждане
 Ако не е предвидено друго в разпоредбите на член 132, всяка от страните може да урежда установяването на юридически и физически лица.
 Член 134
 Заключителни разпоредби
 1. По отношение на тази глава страните потвърждават своите права и задължения, които произтичат от двустранните или многостранните споразумения, по които те са страни.
 2. С цел постепенната либерализация на инвестициите страните потвърждават готовността си да преразгледат юридическата рамка на инвестициите, съществуващите инвестиционни условия и потоци между тях, като вземат предвид задълженията, поети по международните споразумения в областта на инвестициите, най-късно три години след датата на влизане в сила на настоящото споразумение.
 ГЛАВА IV
 ИЗКЛЮЧЕНИЯ
 Член 135
 Изключения
 1. При условие че тези мерки не се прилагат, така че да представляват или средство за произволна или неоправдана дискриминация между страните, когато съществуват подобни условия, или скрито ограничение на търговията с услуги или с финансови услуги между страните, или на правата за установяване, никоя разпоредба от настоящия дял не трябва да бъде тълкувана като възпрепятстваща приемането или прилагането от всяка от страните на мерките:
 а)
 необходими за опазването на обществения морал или на обществения ред и сигурност;
 б)
 необходими за защита на живота и здравето на хората и животните или за опазване на растителните видове;
 в)
 отнасящи се до опазването на невъзобновяеми природни ресурси, ако такива мерки се прилагат заедно с ограничения на националното предлагане или потребление на услуги или на национални инвестиции;
 г)
 необходими за защитата на националните ценности с художествена, историческа или археологическа стойност;
 д)
 необходими за осигуряване спазването на законите или подзаконовите нормативни актове, които не са несъвместими с разпоредбите на настоящия дял, включително тези от тях, които се отнасят:
 i)
 до предотвратяване на практиките, които биха могли да въведат в грешка и заблуждение, или до средствата за отстраняване на пропуски или недостатъци в договорите за предоставяне на услуги;
 ii)
 до защитата на личния живот на лицата по отношение на обработката и разпространяването на лични данни, както и до опазването на поверителния характер на личните данни и сметки; или
 iii)
 до сигурността.
 2. Разпоредбите на настоящия дял не се прилагат към съответните режими на социална сигурност на страните, нито към дейностите, извършвани на територията на всяка от страните, и свързани дори и инцидентно с упражняването на официална власт.
 3. Никоя разпоредба на настоящия дял не може да създава пречки пред някоя от страните да прилага своите закони, правила и изисквания относно влизането и пребиваването, трудовата дейност, условията на труд и установяването на физическите лица (11), при условие че не ги прилага по начин, който обезсилва или накърнява ползите, произтичащи за другата страна от конкретна разпоредба на настоящия дял.
 ДЯЛ IV
 ДЪРЖАВНИ ПОРЪЧКИ
 Член 136
 Цел
 Съгласно разпоредбите на настоящия дял, страните трябва да следят за ефективното отваряне на реципрочна основа на техните пазари на държавни поръчки.
 Член 137
 Обхват и приложно поле


text:
1. Настоящият дял се прилага за законите, подзаконовите нормативни актове, процедурите или практиките, свързани със закупуването от страна на образувания от страните по споразумението на стоки и услуги, включително труд, при определените в приложения XI, XII и XIII от всяка страна условия.
 2. Настоящият дял се прилага:
 а)
 към поръчките, сключени в съответствие с:
 i)
 международно споразумение, които се отнасят до съвместното осъществяване или експлоатиране на определен проект от договарящите се страни;
 ii)
 международно споразумение относно престоя на войскови части; и
 iii)
 специална процедура на някоя международна организация;
 б)
 към извъндоговорните уговорки или към всяка форма на правителствена помощ и закупуване в рамките на програми за подпомагане или сътрудничество;
 в)
 към поръчките, които се отнасят до:
 i)
 закупуване или наем на терени и на съществуващи сгради или на други недвижими имоти, или които се отнасят до други права върху тези имоти;
 ii)
 закупуване, развитие, самостоятелна или съвместна продукция на програми от организации, занимаващи се с радиоразпръскване, както и отнасящи се до времето на излъчване;
 iii)
 услуги, свързани с арбитраж и уреждане на спорове;
 iv)
 договори за наем на работна ръка; и
 v)
 услуги, свързани с научно-изследователска и развойна дейност, различни от тези, резултатите от които принадлежат изключително на образуванието за ползване при упражняване на собствената му дейност, доколкото извършената услуга е заплатена изцяло от образуванието;
 г)
 към финансовите услуги.
 3. Концесиите за строителство според определението на член 138, буква и), се включват също така в настоящия дял, както е посочено в приложения XI, XII и XIII.
 4. Никоя от страните не може да подготвя, изготвя или организира договор за възлагане на поръчка с цел да избегне изпълнението на задълженията по настоящия дял.
 Член 138
 Определения
 За целите на настоящия дял:
 а)
 „държавна поръчка“ означава всяко придобиване на стоки, услуги или и двете едновременно, включително и на труд, извършена от публични образувания на страните за обществени цели, което не е предназначено да бъде предмет на търговска препродажба или да бъде използвано при производството на стоки или предлагането на услуги с цел търговска препродажба, освен ако е предвидено друго; това включва също така придобиването чрез методи като покупка, лизинг, наем или финансов лизинг, със или без възможност за изкупуване;
 б)
 „образувания“ означава публичните образувания на страните като например централните, регионални или местни органи, общинските органи, публичните предприятия и всяко друго образувание, което възлага поръчки съгласно разпоредбите на настоящия дял, определено в приложения XI, XII и XIII;
 в)
 „публично предприятие“ означава всяко предприятие, върху което публичните власти могат да упражняват пряко или косвено доминиращо влияние поради факта на правото им на собственост, финансовото им участие в него или правилата за управлението му. Доминиращо влияние от страна на публичните власти се предполага, когато тези власти, пряко или косвено, във връзка с дадено предприятие:
 i)
 притежават по-голямата част от уставния капитал на предприятието;
 ii)
 разполагат с по-голямата част правата на глас, свързани с притежаване на дяловете на предприятието; или
 iii)
 могат да посочат повече от половината от членовете на управителния, ръководния или надзорния орган на предприятието;
 г)
 „доставчик на страните“ означава всяко физическо или юридическо


text:
лице или всеки публичен орган или група от физически или юридически лица от едната страна и/или органи от едната страна, които могат да предоставят стоки или услуги или да упражняват труд. Този израз включва също така снабдителя(доставчика на стоки), доставчика на услуги или предприемача;
 д)
 „юридическо лице“ означава всяко правно образувание, създадено по надлежния ред или организирано по друг начин съгласно приложимото законодателство, и което има търговска или нестопанска цел, и съществува в частния или публичния сектор, включително и всяко дружество, дружество за доверително управление (trust), персонално дружество или съдружие (partnership), съвместно предприятие, еднолично предприятие или сдружение;
 е)
 „юридическо лице от една от страните“ означава юридическо лице, създадено или организирано по друг начин съгласно законодателството на Общността, на нейните държави-членки или на Чили.
 Ако на територията на Общността или на Чили се намират единствено седалището или централното управление на юридическото лице, то не се счита за юридическо лице от Общността или Чили, освен ако неговата дейност има действителна и трайна връзка с икономиката на Общността или на Чили;
 ж)
 „физическо лице“ означава гражданин на една от държавите-членки или Чили в съответствие с техните законодателства;
 з)
 „оферент“ означава доставчик, който е представил оферта;
 и)
 „концесия за строителство“ означава поръчка от същия вид като поръчка за строителство, с изключение на обстоятелството, че насрещното задължение за извършената работа се състои или само в правото да се експлоатира този строеж, или се състои едновременно в това право и в заплащане;
 й)
 „компенсации“ означава условията, наложени или предвидени от образуванието преди или по време на възлагането на поръчка, които подпомагат регионалното развитие или подобряват платежния баланс на съответната страна, чрез изисквания относно регионалните условия, предоставяне на лицензи в областта на технологиите, инвестициите, клиринговата търговия или други подобни изисквания;
 к)
 „в писмена форма/писмено“ означава всяко изявление с думи, цифри или други символи, включително с помощта на електронни средства, което може да бъде четено, възпроизвеждано и запазвано;
 л)
 „технически спецификации“ означава характеристиките на стоките или услугите, които ще бъдат предмет на определена поръчка, като например качеството, особеностите на използване, безопасността и размерите, символите, терминологията, опаковката, маркировката и етикетирането, или процесите и методите на производство, както и определените от образуванията предписания относно процедурите за оценяване на съответствието;
 м)
 „приватизация“ означава процес, чрез който контролът върху образувание от страна на държавните органи е прекратен и прехвърлен в частния сектор;
 н)
 „либерализация“ означава процес, резултатът от който се изразява в отсъствие на изключителни или специални права на стопански субект, дейността на който се състои изключително в доставяне на стоки или услуги на пазари, на които съществува реална конкуренция.
 Член 139
 Национално третиране и недискриминация
 1. Всяка страна следи поръчките, сключвани от посочените в настоящия дял нейни образувания, да се извършват при прозрачни, разумни и равни условия, като на доставчиците от двете страни се осигурява еднакво третиране и се спазва принципът на открита и ефективна конкуренция.
 2. Като спазва законите, подзаконовите нормативни актове, процедурите или практиките, свързани с посочените в настоящия дял държавни поръчки, всяка от страните трябва да прилага към стоките, услугите и доставчиците третиране, което не е по-неблагоприятно от


text:
третирането, което тя прилага към своите национални стоки, услуги и доставчици.
 3. Що се отнася до законите, подзаконовите нормативни актове, процедурите или практиките, свързани с посочените в настоящия дял държавни поръчки, всяка от страните следи:
 а)
 нейните образувания да не третират местен доставчик по по-неблагоприятен начин, отколкото друг местен доставчик, въз основа на степента на близост или принадлежност към лице от другата страна; и
 б)
 нейните образувания да не извършват дискриминация по отношение на местен доставчик поради факта, че стоките или услугите, които той предлага за дадена поръчка, са стоки или услуги от другата страна.
 4. Настоящият член не се прилага за мерките относно митническите такси или другите разходи от всякакъв вид, които се налагат при внос, към начина на събиране на тези такси или разходи, или към останалите разпоредби в областта на вноса, включително ограниченията и формалностите, нито към мерките относно търговията с услуги, които са различни от предвидените в настоящия дял специални мерки, приложими за държавните поръчки.
 Член 140
 Забрана на клиринговите операции и на националните преференции
 При определянето и избора на доставчиците, стоките или услугите, или при оценяване на офертите и възлагането на поръчките, всяка от страните следи нейните образувания да не предвиждат, искат и налагат провеждането на клирингови операции, нито на условия, свързани с национални преференции, като например маржове, позволяващи ценови преференции.
 Член 141
 Правила за оценка
 1. Образуванията не трябва да разделят определена поръчка или да използват друг метод за оценяване на поръчка с намерение на избегнат прилагането на настоящия дял, когато определят дали определен договор влиза в обхвата на правилата на настоящия дял, при условие че се спазват условията, определени в приложения XI и XII, допълнения 1 - 3.
 2. При изчисляване на стойността на определена поръчка заинтересованото образувание трябва да взема предвид всички форми на заплащане, като премии, възнаграждения, комисиони и лихви, както и разрешената максимална обща сума, включително опциите, предвидени в договора.
 3. Ако видът на поръчката не позволява предварителното изчисляване на точната ѝ стойност, заинтересованото образувание трябва да изчисли тази стойност въз основа на обективни критерии.
 Член 142
 Прозрачност
 1. Всяка от страните публикува своевременно законите, подзаконовите нормативни актове, съдебните и административните актове с общо приложение и процедурите, включително типовите договори, отнасящи се до посочените в настоящия дял поръчки, в съответните издания, предвидени в допълнение 2 на приложение XIII, по-специално в официално посочените електронни медии.
 2. Всяка страна публикува своевременно и по подобен начин извършваните в тези актове изменения и допълнения.
 Член 143
 Процедури по възлагане
 1. Образуванията възлагат своите поръчки по недискриминационен начин, според своите национални процедури, чрез открита или ограничена тръжна процедура, съгласно разпоредбите на настоящия дял.
 2. За целите на настоящия дял:
 а)
 „открита тръжна процедура“ означава процедурата, при която всички заинтересовани доставчици могат да представят оферти;
 б)
 „избирателна тръжна процедура“ означава процедурата, при която съгласно член 144 и други приложими разпоредби от настоящия дял единствено доставчиците, отговарящи на определените от образуванията критерии за квалификация, се поканват да представят оферти.
 3. Въпреки това, в особени случаи и при строго спазване на условията, предвидени в член 145, образуванията могат


text:
да използват процедура, която е различна от откритата или избирателна тръжна процедура по смисъла на параграф 1 от настоящия член, като в този случай образуванията могат да решат да не публикуват обявлението за планираната поръчка, могат да консултират избраните от тях доставчици и могат да договарят параметрите на поръчката с един или няколко от тях.
 4. Образуванията трябва да третират тръжните оферти по поверителен начин. По-специално, те не трябва да дават информация, чиято цел е да подпомага определени участници да повишават своите оферти до равнището, предложено от други участници.
 Член 144
 Избирателна тръжна процедура
 1. При избирателна тръжна процедура образуванията, за да осигурят ефективното прилагане на процедурата, могат да ограничат броя на квалифицираните доставчици, които ще поканят да представят оферти, при положение че те изберат максималния възможен брой национални доставчици и доставчици от другата страна, и ако изборът им се извършва по справедлив и недискриминационен начин въз основа на критериите, посочени в обявлението за планираната поръчката или в тръжната документация.
 2. Образуванията, които имат съставени постоянни списъци на квалифицирани доставчици, могат да изберат доставчиците, които ще бъдат поканени да представят оферти, от тези списъци, съгласно условията, предвидени в член 146, параграф 7. Всяка процедура по избор трябва да дава равни шансове на доставчиците, включени в тези списъци.
 Член 145
 Други процедури
 1. При положение че не използват тръжната процедура за избягване на възможно най-голямата степен на конкуренция, или за защита на местните доставчици, образуванията имат право да възлагат поръчките чрез средства, които са различни от откритата или избирателната тръжна процедура, при следните обстоятелства и, при необходимост, при следните условия:
 а)
 когато след започване на предходна тръжна процедура не бъде подадена никаква оферта или искане за участие, при положение че условията на първоначалната тръжна процедура не се променят значително;
 б)
 когато по технически или художествени причини или поради причини, свързани със защитата на изключителни права, изпълнението на поръчката може да бъде възложено само на определен доставчик, и ако не съществува никакво друго разумно решение;
 в)
 когато по причини, свързани с неотложна необходимост поради събития, които не могат да бъдат предвидени от образуванията, откритата или избирателната тръжни процедури не биха позволили своевременното получаване на стоките или услугите;
 г)
 когато става дума да допълнителни доставки на стоки и услуги, извършени от първоначалния доставчик, и ако замяна на доставчика би принудило образуванието да закупи оборудване или услуги, които не отговарят на условията за взаимозаменяемост с вече съществуващо оборудване, софтуер или услуга;
 д)
 когато определено образувание възлага поръчка за доставяне на прототип или на нововъведен по негово искане продукт или услуга по време на изпълнението на специален договор за научни изследвания, провеждане на опити, проучвания или оригинална развойна дейност, и за нуждите на този договор;
 е)
 когато допълнителните услуги, които не са били включени в първоначалната тръжна процедура, но са били част от целите на първоначалната тръжна документация, са станали необходими по непредвидими причини, за завършването на доставката на описаните в нея услуги. Въпреки това, общата стойност на възложените поръчки за извършване на допълнителни строителни услуги, не трябва да надвишава 50 % от стойността на


text:
основната поръчка;
 ж)
 когато се касае за нови услуги, състоящи се в повтаряне на подобни услуги, и за които образуванието е посочило в обявлението относно първоначалните услуги, че могат да се използват различни тръжни процедури от откритата или избирателната процедури при възлагането на поръчките относно тези нови услуги;
 з)
 когато се отнася до поръчки, възложени на победител от конкурс, при условие че той е бил организиран съгласно принципите на настоящия дял; ако са спечелили няколко кандидата - всички победители от конкурса трябва да бъдат поканени да участват в преговорите;
 и)
 когато се отнася до стоки, закупени на цена, установена на пазара на основни продукти, и до покупки на стоки при изключително изгодни условия, които съществуват само за много кратък период от време, в рамките на необичайни покупки, а не при текущи покупки, извършвани посредством обичайните доставчици.
 2. Страните трябва да следят, когато предвидените в параграф 1 обстоятелства налагат образуванията да използват процедура, различна от откритата и избирателната тръжна процедура, да отчитат в специален регистър особените съображения, оправдаващи възлагането на поръчката съгласно посочения параграф, или да съставят писмен отчет, в който да изяснят тези съображения.
 Член 146
 Квалифициране на доставчиците
 1. Условията за участие в търговете се ограничават до условията, необходими да се гарантира, че потенциалният доставчик отговоря на условията за участие в търга и че е способен да изпълни съответната поръчка.
 2. При квалифицирането на доставчиците образуванията не трябва да допускат прилагане на дискриминация между местните доставчици и доставчиците от другата страна.
 3. Една от страните не може да поставя като условие за участието на определен доставчик в поръчка предходното възлагана на една или няколко поръчки от образувание от тази страна или наличието на предходен професионален опит на територията на тази страна.
 4. Образуванията признават за квалифицирани доставчици всички доставчици, които отговарят на предвидените условия за участие в определена планирана поръчка. Те основават своите решения за квалифициране единствено на условията за участие, които се посочват предварително в обявленията или в тръжната документация.
 5. Никоя разпоредба от настоящия дял не може да попречи на изключването на определен доставчик по причини, свързани с несъстоятелност, декларации с невярно съдържание или присъда за тежко престъпление като участието в престъпна организация.
 6. Образуванията съобщават в кратки срокове своите решения за допускането или недопускането на доставчиците, които са поискали да бъдат квалифицирани за участие.
 7. Образуванията могат да изготвят постоянни списъци на квалифицирани доставчици, при условие че се спазват следните правила:
 а)
 образуванията, които изготвят постоянни списъци, трябва да следят доставчиците да имат възможност във всеки един момент да подадат искане да бъдат квалифицирани;
 б)
 всеки доставчик, който е поискал да стане квалифициран доставчик, се нотифицира от съответните образувание взетото по този въпрос решение;
 в)
 доставчиците, които не са включени в постоянния списък на квалифицираните доставчици и искат да участват в планирана поръчка, трябва да имат възможност да участват в тръжната процедура, като представят равностойни удостоверения и други доказателства, изисквани от включените в списъка доставчици;
 г)
 ако определено образувание, натоварено с осигуряването на обществена услуга, използва обявление относно съществуването на постоянен списък като обявление за планирана


text:
поръчка съгласно разпоредбите на член 147, параграф 7, доставчиците- кандидати, които не са включени в постоянния списък на квалифицираните доставчици, също се вземат предвид при тази поръчка, ако има достатъчно време за приключване на квалификационната процедурата. В този случай образуванието трябва да започне бързо квалификационната процедурата и времето, необходимо за този процес, не трябва да бъде използвано за оставяне извън списъка на доставчиците от другата страна.
 Член 147
 Публикуване на обявленията
 1. Всяка от страните трябва да действа по такъв начин, че нейните образувания да извършват ефикасно разгласяване на информацията за възможностите за представяне на поръчки чрез процедурите по възлагане на държавни поръчки, като предоставят на доставчиците от другата страна всички необходими сведения за участие в тях.
 2. За всяка поръчка, включена в приложното поле на настоящия дял, с изключение на разпоредбите на член 143, параграф 3, и в член 145, образуванията публикуват предварително обявление, с което се поканват заинтересованите доставчици да участват или, при необходимост, да заявят намерението си за участие в съответната поръчка.
 3. Всяко обявление за планирана поръчка трябва да съдържа най-малко следната информация:
 a)
 име, адрес, номер на факса, електронен адрес на образуванието и, ако той е различен - адреса, на който трябва да бъдат потърсени документите, свързани с поръчката;
 б)
 избраната тръжна процедура и форма на поръчката;
 в)
 описание на планираната поръчка и на основните условия, които трябва да бъдат изпълнени;
 г)
 условия, които трябва да изпълнят доставчиците, за да участват в тръжната процедура;
 д)
 сроковете за представяне на офертите и, при необходимост, други срокове;
 е)
 основните критерии за възлагане на поръчката; и
 ж)
 при възможност, условията за плащане и други.
 4. Страните трябва да насърчават своите образувания да публикуват възможно най-рано по време на всяка бюджетна година обявление за предвидените поръчки, като съобщават информацията, свързана с предвидените от образуванията поръчки. Това обявление трябва да посочва предмета на поръчката и предвидената дата за публикуване на обявлението за планираната поръчка.
 5. Образувания, натоварени с осигуряването на обществени услуги, могат да използват обявление за предвидени поръчка като обявление за планирана поръчка, при условие че в това обявление се посочва цялата налична информация, посочено в параграф 3, и се поканват недвусмислено заинтересованите от поръчката доставчици да заявят своя интерес пред образуванието.
 6. Образуванията, които са използвали обявление за предвидена поръчка като обявление за планирана поръчка, съобщават след това на всички доставчици, заявили своя интерес към нея, допълнителна информация, която съдържа най-малко данните, посочени в параграф 3, и отправят искане към тях да потвърдят своя интерес, като вземат под внимание тези елементи.
 7. Образувания, които желаят да имат постоянни списъци на доставчици, публикуват съгласно разпоредбите на параграф 2 обявление, което ги определя и уточнява целта на постоянния списък и наличието на правила за неговото прилагане, и по-специално критериите за тяхното включване или изключване от списъка, както и срока му на валидност.
 8. Ако постоянният списък е валиден за срок от над три години, обявлението се публикува всяка година.
 9. Образуванията, натоварени с осигуряване на обществени услуги, могат да използват определено обявление за наличието на постоянни списъци на квалифицирани доставчици


text:
като обявление за планирана поръчка. В този случай те съобщават своевременно сведенията, които позволяват на всички, които са заявили интерес, да определят дали искат да участват в поръчката. Тези сведения трябва да включват информацията от обявлението, посочена в параграф 3, ако тези данни са на разположение. Сведенията, предоставени на определен заинтересован доставчик, се съобщават по недискриминационен начин на другите заинтересовани доставчици.
 10. Обявленията, предвидени в настоящия член, са достъпни в продължение на целия период за представяне на оферти в рамките на съответната поръчка.
 11. Образуванията публикуват своевременно обявленията чрез средства, които предлагат възможно най-широк недискриминационен достъп на заинтересованите доставчици на страните. До тези средства има осигурен безплатен достъп и те се предоставят от една точка на достъп при условията, посочени в приложение XIII, допълнение 2.
 Член 148
 Тръжна документация
 1. Предоставената на доставчиците тръжната документация съдържа всички сведения, необходими за представяне на действителни оферти.
 2. Ако възлагащите образувания не предлагат пряк безплатен достъп до пълната тръжна документация и другите допълнителни документи чрез използване на електронни средства, те предоставят без забавяне тази документация на разположение на всеки доставчик, който направи такова искане.
 3. Образуванията трябва да отговарят без забавяне на всяко разумно искане за информация, свързана пряко с планираната поръчка, ако тези сведения не предоставят предимство на този доставчик пред неговите конкуренти.
 Член 149
 Технически спецификации
 1. Техническите спецификации са определени в обявленията, тръжната документация или допълнителната документация.
 2. Всяка страна следи техническите спецификации, определени, приети или прилагани от нейните образувания, да нямат за цел или последици създаване на излишни пречки пред търговията между страните.
 3. Определените от образуванията технически спецификации трябва да бъдат:
 а)
 определяни основно в зависимост от експлоатационните характеристики и от критериите за употреба на продукта, а не с оглед неговата концепция или неговите описателни характеристики; и
 б)
 основани на международните стандарти, когато съществуват такива, или при липса на такива, на националните технически регламенти (12), признатите национални стандарти (13) или строителни правила.
 4. Разпоредбите на параграф 3 не се прилагат, ако образуванието може да представи обективно доказателство, че използването на посочените в горния параграф технически спецификации би било неефективно или неподходящо при осъществяване на набелязаните законосъобразни цели.
 5. Във всеки едни случай образуванията трябва да вземат под внимание офертите, които не съответстват на техническите спецификации, но удовлетворяват основните изисквания и отговарят на набелязаната цел. Позоваването на техническите спецификации в тръжната документация трябва да съдържа израза „или еквивалентно“.
 6. Не се изискват или отбелязват фабрични или търговски марки или търговски наименования, патенти, модели или специален вид, нито произход или определени производители или доставчици, освен ако липсва всякакво друго достатъчно точно или разбираемо средство за описание на условията за поръчката и ако в тръжната документация се съдържат изрази като „или еквивалентно“.
 7. Оферентът носи тежестта на доказване, че неговата оферта отговаря на основните изисквания.
 Член 150
 Срокове
 1. Сроковете, определени от образуванията за получаване на офертите и заявленията за участие, се определят по такъв начин, че да позволят на доставчиците от другата страна, както и на местните доставчици, да изготвят и представят своите оферти и при необходимост - своите заявления


text:
за участие или квалифициране. При определянето на този срок образуванията отчитат, като се съобразяват със своите разумни нужди, такива елементи като сложността на планираната поръчката и нормално необходимото време за изпращането на предложените оферти от чужбина и от самата страна.
 2. Всяка от страните прави необходимото, за да може нейните образувания да съблюдават точно сроковете за публикуване при определяне на крайния срок за приемане на офертите за участие или за депозиране на заявленията за участие или квалифициране с цел включване в списъка на доставчиците.
 3. Минималните срокове за получаване на офертите за участие са посочени в допълнение 3 към приложение XIII.
 Член 151
 Преговори
 1. Всяка страна може да предвиди провеждане на преговори от нейните образувания:
 a)
 в рамките на поръчките, чието планиране е съобщено в обявлението за планирани поръчки; или
 б)
 когато при оценката на офертите не се откроява най-изгодната от тях според критериите за оценка, посочени в обявленията или в тръжната документация.
 2. Преговорите служат най-вече за определяне на силните и слабите страни на представените оферти.
 3. По време на преговорите образуванията не трябва да допускат дискриминационно третиране на оферентите. Те следят по-специално:
 a)
 отстраняването на всеки участник да става в съответствие с посочените критерии в обявленията и в тръжната документация;
 б)
 всички внесени изменения и допълнения в критериите и в техническите изисквания да се съобщават писмено на всички останали участници в преговорите;
 в)
 всички останали участници да имат възможност да представят в договорен по взаимно съгласие срок нови или изменени и допълнени оферти въз основа на преразгледаните изисквания и/или когато преговорите са приключени.
 Член 152
 Предаване, получаване и отваряне на офертите
 1. Офертите и заявленията за участие в процедурите се представят в писмена форма.
 2. Възложителите получават и отварят офертите на оферентите при спазване на процедурите и условията, гарантиращи зачитане на принципите на прозрачност и недискриминационно третиране.
 Член 153
 Възлагане на поръчките
 1. За да бъде одобрена представена оферта с цел възлагане на поръчка, в момента на отварянето ѝ тя трябва да изпълнява основните изисквания, посочени в обявлението или в тръжната документация, и да е представена от доставчик, отговарящ на условията за участие.
 2. Образуванията възлагат поръчката на оферента, чиято оферта е с най-ниска цена, или е била призната за най-изгодна според обективните критерии за оценка, посочени в обявленията или в тръжната документация.
 Член 154
 Информация относно възлагането на поръчките
 1. Всяка от страните следи нейните образувания да осигурят ефективно разгласяване на резултатите от процедурите по възлагане на държавни поръчки.
 2. Образуванията информират без забавяне оферентите за взетите решения за възлагането на поръчката, както и сравнителните характеристики и предимства на избраната оферта по отношение на останалите. При поискване образуванията уведомяват некласираните оференти за съображенията за отхвърляне на техните оферти.
 3. Образуванията могат да решат да не съобщават някои сведения, свързани с възлагането на поръчката, в случаите когато тяхното разкриване би могло да попречи на прилагането на законите, би било в противоречие с обществения интерес или в ущърб на законните търговски интереси на доставчиците, или би могло да навреди на лоялната конкуренция между тях.
 Член 155
 Оспорване на


text:
офертите
 1. Възложителите разглеждат своевременно и безпристрастно жалбите на доставчици, позоваващи се на нарушения на разпоредбите на настоящия дял при провеждане на процедура по възлагане.
 2. Всяка страна трябва да изготви недискриминационни, бързи, прозрачни и ефикасни процедури, които позволяват на доставчиците да оспорват предполагаеми нарушения на разпоредбите на настоящия дял при възлагане на поръчки, към които те имат или са имали интерес.
 3. Възраженията се представят пред безпристрастен и независим контролен орган. Контролният орган, който не е съдебен орган, трябва или да бъде предмет на съдебен контрол или да предоставя процедурни гаранции, съпоставими с гаранциите, давани от съдебните органи.
 4. Процедурите при оспорване предвиждат:
 a)
 бързи привременни мерки за отстраняване на нарушенията на разпоредбите на настоящия дял и запазване на съществуващите търговски възможности. Това действие може да предизвика преустановяване на процедурата по възлагане на поръчките. Въпреки това, процедурите могат да предвиждат възможността за вземане предвид на значителните неблагоприятни последици за съответните интереси, включително за обществения интерес, при вземане на решение дали тези мерки следва да се приложат; и
 б)
 ако е необходимо, отстраняване на нарушението по настоящия дял или обезщетяване за понесените загуби или вреди, което може да се ограничи до направените разходи по изготвяне на офертата или оспорването.
 Член 156
 Информационни технологии
 1. Страните се стремят, в рамките на възможното, да използват електронни средства за връзка, за да се позволи ефикасно разгласяване на информацията за държавни поръчки, по-специално относно възможностите за представяне на оферти, предлагани от образуванията, при спазване на принципите на прозрачност и недискриминационно третиране.
 2. С цел подобряване на достъпа до държавните поръчки, страните се стремят да въведат електронна информационна система, задължителна за техните съответни образувания.
 3. Страните насърчават използването на електронни средства при предаването на офертите.
 Член 157
 Сътрудничество и помощ
 Страните се стремят да си сътрудничат и да се подпомагат в техническо отношение за създаване на програми за обучение с цел постигане на по-добро разбиране на техните системи и статистически данни относно държавните поръчки, както и за постигане на по-добър достъп до техните пазари.
 Член 158
 Статистически отчети
 Ако една от страните не осигурява приемлива степен на прилагане на член 147, параграф 11, тя събира и предоставя всяка година на другата страна, в случай че последната направи искане за това, статистически данни относно държавните си поръчки, посочени в настоящия дял. Тези отчети трябва да съдържат информацията, посочена в допълнение 4 към приложение XIII.
 Член 159
 Промени в списъка на образуванията
 1. Всяка от страните може да извърши промени в своя списък на образувания, посочени в настоящия дял, при условие че:
 a)
 нотифицира другата страна за промените; и
 б)
 предостави на другата страна, в срок от 30 дни след датата на нотификацията, възможност за компенсационни корекции в списъка от образувания, за да бъде той поддържан на равнище, съпоставимо с равнището на списъка преди промените.
 2. Независимо от разпоредбите на параграф 1, буква б), не се предоставя никаква възможност за компенсиране на другата страна, ако в рамките на настоящия дял изменението в списъка на образуванията на една от страните се отнася:
 a)
 до чисто технически поправки и


text:
до незначителни изменения, внесени в приложения XI и XII; или
 б)
 до едно или няколко образувания, върху които държавата реално вече не упражнява контрол или влияние вследствие на извършена приватизация или либерализация.
 3. При необходимост, Комитетът по асоцииране може с решение да внесе изменения в съответното приложение, за да се съобрази с промяната, нотифицирана от съответната страна.
 Член 160
 Бъдещи преговори
 Когато една от страните предоставя на трета страна бъдещи допълнителни предимства относно достъпа до своя пазар на държавни поръчки, надхвърлящи предоставените по този дял, тя се съгласява да започне преговори с другата страна с цел да предостави на тази страна достъп до тези предимства на реципрочна основа, чрез вземане на решение от Комитета по асоцииране.
 Член 161
 Изключения
 При условие че тези мерки няма да се прилагат по начин, представляващ средство за произволна или неоправдана дискриминация или прикрито ограничаване на търговията между страните, настоящия дял не препятства страните да приемат или поддържат мерки:
 a)
 необходими за опазване на обществения морал, обществения ред и обществената сигурност;
 б)
 необходими за опазване на живота, здравето или безопасността на хората;
 в)
 необходими за опазване на здравето и живота на животните или за опазването на растителните видове;
 г)
 необходими за защита на интелектуалната собственост; или
 д)
 свързани със стоките и услугите за лица с увреждания, с благотворителните организации или с труда на затворници.
 Член 162
 Преразглеждане и прилагане
 Комитетът по асоцииране прави преглед на прилагането на настоящия дял на всеки две години, освен ако не е договорено друго от страните. Той разглежда всеки въпрос, възникнал при неговото прилагане, и взема подходящи мерки при упражняването на своите функции. Комитетът изпълнява по-специално следните задачи:
 a)
 съгласуване на обмена между страните, свързан със създаването и прилагането на информационни системи в областта на държавните поръчки;
 б)
 определяне на подходящи препоръки относно сътрудничеството между страните; и
 в)
 приемане на решения в случаите, предвидени в настоящия дял.
 ДЯЛ V
 ТЕКУЩИ ПЛАЩАНИЯ И ДВИЖЕНИЕ НА КАПИТАЛИ
 Член 163
 Цел и приложно поле
 1. Страните се стремят да либерализират текущите плащания и движението на капитали между тях, съгласно поетите задължения в рамките на международните финансови институции и като същевременно вземат предвид паричната стабилност на всяка от страните.
 2. Настоящият дял се прилага към всички текущи плащания и движения на капитали между страните.
 Член 164
 Текуща сметка
 Страните се задължават да разрешат извършването в свободно конвертируема валута и в съответствие с Устава на Международния валутен фонд, на плащания и преводи, свързани с текущата сметка на баланса между страните.
 Член 165
 Капиталова сметка
 По отношение на движението на капитали, свързани с платежния баланс, страните разрешават от момента на влизане в сила на настоящото споразумение свободното движение на капитали, свързани с преките инвестиции и извършвани в съответствие със законодателството на страната домакин, и инвестициите, осъществявани в съответствие с разпоредбите на дял III на настоящата част, както и ликвидирането и връщането на тези капитали и на произтичащите от тях печалби.
 Член 166
 Изключения и защитни мерки
 1. В случаи на изключителни обстоятелства, когато плащанията и движението на капитали между страните предизвикват или заплашват да предизвикат сериозни


text:
затруднения в провеждането на паричната или валутната политика на една от страните, тя има право да вземе най-необходимите защитни мерки относно движението на капитали за период, който не може да надвишава една година. Прилагането на защитни мерки може да бъде продължено чрез тяхното формално повторно въвеждане.
 2. Страната, която предприема защитни мерки, уведомява незабавно другата страна и ѝ съобщава по възможно най-бърз начин графика на тяхното премахване.
 Член 167
 Заключителни разпоредби
 1. По отношение на настоящия дял страните потвърждават правата и задълженията, произтичащи от двустранните или многостранни споразумения, по които са страни.
 2. Страните провеждат взаимни консултации за улесняване движението на капитали между тях и за постигане на целите на настоящото споразумение.
 ДЯЛ VI
 ПРАВА НА ИНТЕЛЕКТУАЛНА СОБСТВЕНОСТ
 Член 168
 Цел
 Страните предоставят и осигуряват подходяща и ефективна защита на правата, свързани с интелектуалната собственост, в съответствие с най-строгите международни стандарти, включително и на действащи средства за защита на тези права, предвидени от международните договори.
 Член 169
 Обхват
 За целите на настоящото споразумение правата на интелектуална собственост включват по-специално авторско право, включително авторското право върху компютърни програми и други сродни права, правата върху бази данни, патенти, промишлени образци, географски означения, включително наименования за произход, търговски марки и марки за услуги, топология на интегрални схеми, географски означения, включително наименования за произход, както и защита срещу нелоялна конкуренция, както е определена в член 10, второ от Парижката конвенция за закрила на индустриалната собственост (Стокхолмски акт от 1967 г.)
 Член 170
 Защита на правата на интелектуална собственост
 За осъществяване на целите, определени в член 168, страните:
 a)
 продължават да гарантират подходяща и ефикасно изпълнение на задълженията, произтичащи от следните многостранни конвенции:
 i)
 Споразумение за свързаните с търговията аспекти на правата върху интелектуалната собственост, приложение 1 В на Споразумението за създаване на Световната търговска организация („ТРИПС“);
 ii)
 Парижка конвенция за закрила на индустриалната собственост (Стокхолмски акт от 1967 г.);
 iii)
 Бернска конвенция за закрила на литературните и художествените произведения (Парижки акт от 1971 г.);
 iv)
 Римска конвенция за закрила на артистите-изпълнители, продуцентите на звукозаписи и излъчващите организации (Рим, 1961 г.); и
 v)
 Международна конвенция от 1978 г. за закрила на новите сортове растения („Конвенция UPOV от 1978 г.“) или Международна конвенция от 1991 г. за закрила на новите сортове растения („Конвенция UPOV от 1991 г.“);
 б)
 приемат и осигуряват подходящо и ефикасно изпълнение от 1 януари 2007 г. на задълженията, които произтичат от следните многостранни конвенции:
 i)
 Ницска спогодба относно Международната класификация на стоките и услугите за регистрация на марки (Женева, 1977 г., изменена през 1979 г.);
 ii)
 Договор за авторското право на Световната организация за интелектуална собственост (СОИС) (Женева, 1996 г.);
 iii)
 Договор на Световната организация за интелектуална собственост (СОИС) за изпълненията и звукозаписите (Женева, 1996 г.);
 iv)
 Договор за патентно коопериране (Вашингтон, 1970 г., изменен през 1979 г. и 1984 г.); и
 v)
 Страсбургска спогодба относно Международната патентна класификация (Страсбург, 1971 г., изменена през 1979 г.);
 в)
 приемат и осигуряват подходящото и ефикасно изпълнение от 1 януари 2009 г. на задълженията, които произтичат от следните многостранни конвенции:
 i)
 Конвенция за закрила на


text:
продуцентите на звукозаписи срещу неразрешено възпроизвеждане на техните звукозаписи (Женева 1971 г.);
 ii)
 Спогодба от Локарно, установяваща Международна класификация за промишлени дизайни (Съюз от Локарно, 1968 г., изменена през 1979 г.);
 iii)
 Будапещенски договор за международно признаване депозирането на микроорганизми във връзка с производството по патентоване (1977 г., изменен през 1980 г.), и
 iv)
 Договор за правото на търговските марки (Женева, 1994 г.);
 г)
 правят всичко, което е във възможностите им, за ратифициране и осигуряване възможно най-рано на подходящото и ефикасно изпълнение на задълженията, които произтичат от следните многостранни конвенции:
 i)
 Протокол относно Мадридското спогодба за международна регистрация на търговските марки (Мадрид, 1989 г.);
 ii)
 Мадридската спогодба за международна регистрация на търговските марки (Стохолмски акт от 1967 г., изменен през 1979 г.); и
 iii)
 Виенска спогодба, учредяваща международна класификация на образните елементи на марките (Виена, 1973 г., изменена през 1985 г.).
 Член 171
 Преразглеждане
 Страните изразяват своето намерение да съблюдават задълженията, произтичащи от посочените международни конвенции, като същевременно Съветът по асоцииране може да реши към член 170 да бъдат включени други международни конвенции в съответната област.
 ДЯЛ VII
 КОНКУРЕНЦИЯ
 Член 172
 Цели
 1. Страните се задължават да прилагат своите национални законодателства в областта на конкуренцията съгласно разпоредбите на настоящата част на споразумението, за да се избегне търговските антиконкурентни практики да доведат до накърняване или премахване на ползите от процеса на либерализация на търговията със стоки и услуги. За тази цел страните се споразумяват да си сътрудничат и да осигуряват съгласуване между своите органи за защита на конкуренцията в рамките на разпоредбите на настоящия дял.
 2. За предотвратяване на нарушения или ограничения на конкуренцията, които могат да нанесат вреда на търговията със стоки и услуги между страните, те ще обръщат специално внимание на споразуменията и на съгласуваните антиконкурентни практики, както и на злоупотребите, произтичащи от господстващо индивидуално и или колективно положение.
 3. Страните се споразумяват да си сътрудничат и да осигуряват координация помежду си за прилагането на законодателствата в областта на конкуренцията. Това сътрудничество включва информиране, консултации, обмен на информация без поверителен характер и техническа помощ. Страните признават значението на възприемането на принципи в областта на конкуренцията, които да бъдат приети от двете страни в рамките на международните организации и по-специално от Световната търговска организация.
 Член 173
 Определения
 За целите на настоящия дял:
 1.
 „законодателство в областта на конкуренцията“ означава:
 a)
 за Общността, членове 81, 82 и 86 на Договора за създаване на Европейската общност, Регламент (ЕИО) No 4064/89, регламентите за прилагането му и техните изменения и допълнения;
 б)
 за Чили, Decreto Ley No 211 от 1973 г., Ley No 19 610 от 1999 г., техните правилници за прилагане или изменения и допълнения; и
 в)
 всяко изменение и допълнение, което може да настъпи в посоченото законодателство след влизането в сила на настоящото споразумение;
 2.
 „компетентен орган по въпросите на конкуренцията“ означава:
 a)
 за Общността – Комисията на Европейските общности; и
 б)
 за Чили – „Fiscalía Nacional Económica“ и „Comisión Resolutiva“;
 3.
 „мярка за прилагане“ означава всяка мярка по прилагане на законодателството в областта на конкуренцията чрез разследване или процедура, водена от


text:
орган за защита на конкуренцията на една от страните, която може да има като последици налагането на санкции или коригиращи мерки.
 Член 174
 Нотификации
 1. Органът за защита на конкуренцията на всяка от страните нотифицира органа за защита на конкуренцията на другата страна за всяка приемана от него мярка за прилагане в тази област, ако:
 a)
 тя може да навреди съществено на важни интереси на другата страна;
 б)
 ако тя се отнася до ограничения на конкуренцията, които биха имали съществени преки последици на територията на другата страна; или
 в)
 ако тя се отнася до антиконкурентни действия, които се извършват главно на територията на другата страна.
 2. Когато тази разпоредба не влиза в противоречие със законодателствата на страните в областта на конкуренцията и не е във вреда на провежданото разследване, нотифицирането се извършва в началния стадий на процедурата. Изразените становища могат да бъдат взети под внимание от другия орган за защита на конкуренцията в момента на вземане на решение.
 3. Нотификациите, предвидени в параграф 1, трябва да бъдат достатъчно подробни, за да позволят извършване на оценка, като се вземат предвид интересите на другата страна.
 4. Страните поемат задължение да следят нотификациите да се извършват при посочените условия, като се имат предвид административните ресурси, с които разполагат.
 Член 175
 Съгласуване на мерките за прилагане
 Органът за защита на конкуренцията на една от страните може да уведоми органа за защита на конкуренцията на другата страна за своето намерение да съгласува мерките за прилагане при някой особен случай. Това съгласуване не трябва да пречи на органите за защита на конкуренцията да вземат самостоятелни решения.
 Член 176
 Консултации при засягане на важни интереси на едната страна на територията на другата страна
 1. Всяка от страните, когато въвежда мерки за прилагане в съответствие със своето законодателство, взема под внимание в необходимата степен важните интересите на другата страна. Когато органът за защита на конкуренцията на една от страните прецени, че определено разследване или процедура, провеждано от органа за защита на конкуренцията на другата страна, може да навреди на важни интереси на тази страна, той съобщава своето становище по този въпрос на другия орган за защита на конкуренцията или прави искане за започване на консултации с него. Без да засяга провеждането на дейности в рамките на законодателство в областта на конкуренцията и при пълна свобода на вземане на крайното решение, органът за защита на конкуренцията, към когото са отправени тези забележки, трябва да разгледа с внимание и разбиране становището, изразено от органа за защита на конкуренцията на първата страна.
 2. Органът за защита на конкуренцията на една от страните, който прецени, че интереси на неговата страна са засегнати съществено от прилагането на антиконкурентни практики, независимо от техния вид, които са провеждани в миналото или се провеждат понастоящем по отношение на едно или на няколко предприятия, установили се в другата страна, може да поиска провеждане на консултации с органа за защита на конкуренцията на другата страна. Тези консултации се провеждат, без да се засяга пълната свобода за вземане на окончателно решение от съответния орган за защита на конкуренцията. Органът


text:
за защита на конкуренцията, консултиран по този начин, може съгласно своето законодателство в областта на конкуренцията да вземе коригиращите мерки, които сметне за подходящи и отговарящи на вътрешното му законодателство, без да се засяга оперативната му самостоятелност в областта на прилагането им.
 Член 177
 Обмен на информация и поверителност
 1. За улесняване на ефикасното прилагане на своите законодателства в областта на конкуренцията, органите за защита на конкуренцията могат да обменят информация без поверителен характер.
 2. С цел увеличаване на прозрачността и без да се засягат правилата и стандартите, прилагани във всяка от страните по отношение на поверителната информация, страните поемат задължението да обменят информация за прилаганите санкции и средствата за обжалване, когато, според органа за защита на конкуренцията на заинтересованата страна, те засягат важни интереси на другата страна, и да посочват мотивите, които са наложили вземането на тези мерки, ако органът за защита на конкуренцията на другата страна поиска това.
 3. Страните обменят всяка година информация за държавните помощи и по-специално за техния общ размер, по възможност с разбивки по сектори. Всяка от страните може да поиска информация относно отделни случаи, които увреждат търговията между страните. Страната, към която е отправено искането, се стреми да предоставя информация без поверителен характер.
 4. Целият обмен на информация е подчинен на действащите във всяка от страните правила за поверителност. Поверителната информация, чието разгласяване е изрично забранено или, ако е разгласена, би могла да навреди на интересите на страните, не се съобщава без изричното съгласие на източника, предоставил тази информация.
 5. Всеки орган за защита на конкуренцията запазва всяка поверителна информация, съобщена от другия орган за защита на конкуренцията, и отхвърля всяко искане на трето лице за съобщаване на тази информация, ако не е получило разрешение от органа, който я е предоставил.
 6. Ако това е предвидено в законодателството на една от страните, поверителна информация може да бъде предоставена по-специално на съдилищата на съответните страни, при условие че тези съдилища запазят нейната поверителност.
 Член 178
 Техническа помощ
 Страните могат да си предоставят взаимно необходимата техническа помощ, за да се възползват от своя опит и да засилят прилагането както на своето право, така и на своята политика в областта на конкуренцията.
 Член 179
 Публични предприятия и предприятия със специални или изключителни права, по-специално предоставени от държавата монополи
 1. Никоя разпоредба от настоящия дял не пречи на една от страните да определя или да поддържа съществуването на държавни или частни монополи в съответствие със своето законодателство.
 2. Що се отнася до публичните предприятия и до предприятията, на които са предоставени специални или изключителни права, Комитетът по асоцииране следи от датата на влизане в сила на настоящото споразумение да не се допуска приемане или поддържане на каквато и да е мярка, с която се възпрепятства търговския обмен на стоки и услуги между страните и която противоречи на интересите на страните, както и тези предприятия да се подчиняват на правилата на конкуренцията, при положение че тяхното прилагане не пречи на изпълнението, de jure и de facto, на специалните задачи, които са им възложени.
 Член 180
 Уреждане на спорове


text:
Нито една от страните не може да използва предвидения в настоящото споразумение механизъм за уреждане на спорове по който и да е въпрос от настоящия дял.
 ДЯЛ VIII
 УРЕЖДАНЕ НА СПОРОВЕ
 ГЛАВА I
 ЦЕЛ И ПРИЛОЖНО ПОЛЕ
 Член 181
 Цел
 Целта на настоящия дял е да предотвратява и разрешава спорове между страните относно добросъвестното прилагане на настоящата част на споразумението и да постигне удовлетворително за страните решение на всеки спор, който би нарушил нейното прилагане.
 Член 182
 Приложно поле
 Разпоредбите на настоящия дял се прилагат към всеки спор, произтичащ от тълкуването и прилагането на настоящата част на споразумението, освен ако изрично не е предвидено друго.
 ГЛАВА II
 ПРЕДОТВРАТЯВАНЕ НА СПОРОВЕ
 Член 183
 Провеждане на консултации
 1. Страните се стремят винаги да постигат разбирателство по тълкуването и прилагането на настоящата част на споразумението и правят всичко възможно, като прибягват до сътрудничество и консултации, да предотвратяват и уреждат споровете помежду си и да постигат взаимно удовлетворително решение по всеки проблем, който може да засегне прилагането й.
 2. Всяка страна може да поиска провеждане на консултации в рамките на Комитета по асоцииране по повод на приета или предложена мярка или по всякакъв проблем, свързан с прилагането или тълкуването на настоящата част на споразумението или по всеки друг проблем, за който тя счита, че може да наруши прилагането й. За целите на настоящия дял понятието „мерки“ включва и практиките. Страната, започнала процедурата, посочва в искането си мярката или проблема, за които то се отнася, както и разпоредбите на настоящото споразумение, които счита за приложими, и връчва своето искане на другата страна.
 3. Комитетът по асоцииране се събира в 30-дневен срок от връчването на искането. Веднага след започване на консултациите страните предоставят информацията, която позволява да се проучи с какво определена мярка или въпрос може да наруши действието и прилагането на настоящата част на споразумението, и извършват поверително разглеждане на обменената информация по време на тези консултации. Комитетът по асоцииране се стреми да разреши бързо спора чрез изготвяне на решение. Това решение трябва да уточнява мерките за изпълнение, които трябва да се вземат от заинтересованата страна, както и срока за това.
 ГЛАВА III
 ПРОЦЕДУРА ЗА УРЕЖДАНЕ НА СПОРОВЕ
 Член 184
 Начало на процедурата
 1. Страните се стремят винаги да постигат взаимно удовлетворително решение на споровете.
 2. Ако една от страните счита, че определена мярка, прилагана от другата страна, нарушава задължение, предвидено в разпоредбите на член 182, и ако въпросът не е бил решен в срок от 15 дни от заседанието на Комитета по асоцииране съгласно член 183, параграф 3, или в срок от 45 дни след връчване на искане за провеждане на консултация в рамките на Комитета по асоцииране, според това коя от тези дати настъпва по-рано, страната може да предяви в писмен вид искане за създаване на арбитражна комисия.
 3. Страната, започнала процедурата, посочва мярката, която счита, че нарушава настоящата част на споразумението, както и разпоредбите на настоящото споразумение, които смята за приложими, и връчва своето искане на другата страна и на Комитета по асоцииране.
 Член 185
 Назначаване на арбитри
 1. Арбитражните комисии се


text:
състоят от трима арбитри.
 2. Комитетът по асоцииране най-късно 6 месеца след влизането в сила на настоящото споразумение съставя поименен списък от най-малко 15 лица, които са съгласни и имат право да упражняват функции на арбитри, като една трета от тях не трябва да бъдат граждани на нито една от страните и се определят да председателстват арбитражните комисии. Комитетът по асоцииране следи броя на вписаните лица в този списък да бъде винаги 15. По своето образование или опит те трябва да бъдат специалисти по право, международна търговия, други дисциплини, свързани с настоящата част на споразумението или с решаването на спорове по международни търговски споразумения, да са независими и да заседават в качеството си на независими лица, да нямат никаква връзка със страните или с някоя организация, да не получават указания от страните или от някоя организация, и да спазват Кодекса за поведение, даден в приложение XVI. Този списък може да бъде изменян и допълван на всеки три години.
 3. В срок от три дни след постъпване на искането за определяне на арбитражна комисия, имената на тримата арбитри се определят по жребий от председателя на Комитета по асоцииране въз основа на списъка, посочен в параграф 2, като единият член се избира измежду лицата, предложени на Комитета по асоцииране от страната жалбоподател, другият – от лицата, предложени на Комитета по асоцииране от страната ответник, а председателят се избира от лицата, предложени да упражняват тази дейност съгласно разпоредбите на параграф 2.
 4. За дата на създаване на арбитражната комисия се приема датата, на която с жребий са определени имената на тримата арбитри.
 5. Ако една от страните прецени, че арбитър не спазва изискванията на Кодекса за поведение, страните се консултират взаимно и - ако постигнат договореност - могат да заменят този арбитър, като посочат нов в съответствие с разпоредбите на параграф 6.
 6. Ако определен арбитър не е в състояние да участва в работата, той се оттегля или бива заместен, като заместникът се избира в тридневен срок съгласно процедурата за избор на този арбитър. В такъв случай всички срокове, приложими за работата на арбитражната комисия, спират да текат от датата на неговата невъзможност за участие, на оттегляне или на заменяне на арбитъра, до датата, на която е избран заместникът му.
 Член 186
 Информация и технически становища
 По искане на една от страните или по своя собствена инициатива, комисията може да поиска предоставяне на информация и технически становища от лицата и от органите, от които прецени за необходимо. Получената по този начин информация се съобщава на страните, за да може да направят своите бележки.
 Член 187
 Решение на арбитражната комисия
 1. Арбитражната комисия връчва на страните и на Комитета по асоцииране решението си, съдържащо нейните констатации и заключения, по правило най-късно до три месеца след датата на образуване на арбитражната комисия. В никакъв случай това не може да става по-късно от пет месеца след тази дата. Арбитражната комисия взема своето решение въз основа на представените от страните документи и информация, и въз основа на информацията, получена съгласно разпоредбите на член 186. Решението е окончателно


text:
и се огласява публично.
 2. В решението се излагат фактическите констатации, приложимостта на съответните разпоредби на настоящото споразумение и основните документи, използвани за констатациите и заключенията.
 3. Арбитражната комисия тълкува разпоредбите на настоящото споразумение според обичайните правила за тълкуване на публичното международно право, като взема предвид обстоятелството, че страните трябва да прилагат добросъвестно настоящото споразумение и че не трябва да допускат неизпълнение на своите задължения.
 4. Ако една от страните твърди, че определена мярка на другата страна е несъвместима с разпоредбите на настоящата част на споразумението, тя носи тежестта на доказване на тази несъвместимост. Ако една от страните твърди, че определена мярка представлява изключение по силата на разпоредбите на настоящата част на споразумението, тя носи тежестта на доказване, че това изключение се прилага.
 5. При неотложни случаи, касаещи по-специално бързо развалящи се стоки, арбитражната комисия трябва да направи всичко възможно, за да връчи решението си на страните в срок до 75 дни след създаването на арбитражната комисия. В никакъв случай този срок не може да надвиши четири месеца от тази дата. Арбитражната комисия може да се произнесе предварително дали случаят е неотложен.
 6. Решенията на арбитражната комисия и по-специално вземането на окончателното и на всяко преюдициално решение се извършва след гласуване с мнозинство.
 7. Страната-жалбоподател има право, със съгласието на страната-ответник, да оттегли своята жалба във всеки момент преди съобщаването на решението на страните и на Комитета по асоцииране. Това оттегляне не засяга правото ѝ по-късно да подаде нова жалба по същия въпрос.
 8. Арбитражната комисия има право, със съгласието на страната-ответник, да спре във всеки един момент своята работа за период до дванадесет месеца. В този случай графикът, посочен в параграфи 1 - 5, се удължава със същия срок. Ако работата на комисията е спряна за повече от дванадесет месеца, правомощията, свързани със създаването на арбитражната комисия се погасяват, без да се засяга правото на страната-жалбоподател по-късно да подаде нова жалба по същия въпрос.
 Член 188
 Изпълнение на решенията
 1. Всяка от страните е длъжна да вземе необходимите мерки за изпълнение на решението на арбитражната комисия.
 2. Страните трябва да се стремят да постигнат съгласие по необходимите специални мерки с цел изпълнение на решението.
 3. В срок от 30 дни, считано от датата на съобщаване на решението на страните и на Комитета по асоцииране, страната-ответник нотифицира на другата страна:
 a)
 специалните мерки, необходими за изпълнение на решението;
 б)
 разумния срок за неговото изпълнение; и
 в)
 конкретно предложение за временно обезщетение до пълното прилагане на необходимите за изпълнение на решението специални мерки.
 4. В случай на несъгласие между страните по съдържанието на тази нотификация, страната-жалбоподател подава искане до първоначалната арбитражна комисия да се произнесе с решение по съвместимостта на предложените мерки, посочени в параграф 3, буква а), с настоящата част на споразумението, по срока и по евентуалната явна несъразмерност на предложеното обезщетение. Това решение се обявява в срок до 45 дни след представяне на искането.
 5. Заинтересованата страна нотифицира на другата страна и Комитета по асоцииране предприетите от нея мерки по прилагане, с цел слагане край на нарушението на нейните


text:
задължения по настоящата част на споразумението, преди изтичане на договорения от страните разумен срок или на срока, определен съгласно параграф 4. След тази нотификация другата страна има право да поиска от първоначалната арбитражна комисия да вземе решение относно съвместимостта на тези мерки с настоящата част на споразумението, ако тези мерки не са съответни на мерките, относно които арбитражната комисия се е произнесла съгласно разпоредбите на параграф 4 с решение, с което потвърждава тяхната съвместимост с настоящата част на споразумението. Решението на арбитражната комисия се обявява в срок до 45 дни след представяне на искането.
 6. Ако заинтересованата страна не нотифицира мерките за прилагане преди изтичането на разумния срок или ако арбитражната комисия реши, че нотифицираните от заинтересованата страна мерки за прилагане са несъвместими с нейните задължения по настоящата част на споразумението, страната-жалбоподател има право, при липса на споразумение относно обезщетението, да преустанови прилагането на предимствата, предоставени по силата на настоящата част на споразумението, до достигане на равнището на премахване или намаляване, предизвикано от мярката, противоречаща на настоящата част на споразумението.
 7. Като разглежда предимствата, чието прилагане ще бъде преустановено, страната-жалбоподател трябва на първо място да преустанови прилагането на предимствата в секторите, които са засегнати от мярката, за която арбитражната комисия е преценила, че е в противоречие на настоящата част на споразумението. Когато страната-жалбоподател прецени, че такава мярка не е осъществима или няма да бъде ефикасна, за да се преустанови прилагането на предоставените предимства в същите тези сектори, тя може да преустанови прилагането на предоставени предимства в други сектори, ако мотивира писмено своето решение. При избора на предимствата, които ще се отменят, трябва да се имат предвид приоритетно онези от тях, които в най-малка степен ще засегнат действието на настоящото споразумение.
 8. Страната-жалбоподател нотифицира на другата страна и Комитета по асоцииране предимствата, чието прилагане възнамерява да преустанови. В срок до пет дни от датата на нотификацията, другата страна може да поиска от първоначалната арбитражна комисия да реши дали предимствата, чието прилагане страната-жалбоподател възнамерява да преустанови, са равностойни на равнището на обезсилване или намаляване, дължащо се на мярката, противоречаща на настоящата част на споразумението, и дали предложеното преустановяване съответства на разпоредбите на параграф 7. Решението на арбитражната комисия се обявява в срок до 45 дни след представяне на искането. Прилагането на предимствата не се преустановява, докато арбитражната комисия не обяви своето решение.
 9. Преустановяването на прилагането на предимствата е временно и се прилага от страната-жалбоподател дотогава, докато мярката, считана като противоречаща на настоящата част на споразумението, бъде отменена или променена, така че да отговаря на настоящата част на споразумението, или докато страните успеят постигнат договореност за уреждането на спора.
 10. По искане на една от страните, първоначалната арбитражна комисия се произнася по съответствието спрямо настоящата част на споразумението на всяка мярка за изпълнение, приета след преустановяване прилагането на предимствата и имайки предвид това решение, по въпроса дали трябва да се отмени или измени преустановяването. Решението на арбитражната комисия се обявява в срок до 45 дни след датата на това искане.
 11. Решенията на настоящия член, са окончателни и задължителни. Те се съобщават


text:
на Комитета по асоцииране и се огласяват публично.
 ГЛАВА IV
 ОБЩИ РАЗПОРЕДБИ
 Член 189
 Общи положения
 1. Всеки срок, посочен в настоящия дял, може да бъде изменян по взаимно съгласие на страните.
 2. Ако страните не са договорили друго, арбитражната комисия провежда своята работа съгласно типовите процедурни правила, дадени в приложение XV. Комитетът по асоцииране има право с решение да измени типовите процедурни правила и Кодекса за поведение, даден в приложение XVI, ако прецени, че това е наложително.
 3. Заседанията на арбитражните комисии са при затворени врата, освен ако страните решат друго.
 4.
 a)
 Ако една от страните иска да получи обезщетение за нарушение на задължение, произтичащо от Споразумението за създаване на СТО, тя използва правилата и процедурите на това споразумение, които се прилагат независимо от разпоредбите на настоящото споразумение.
 б)
 Ако една от страните иска да получи обезщетение за нарушение на задължение, произтичащо от настоящата част на споразумението, тя използва правилата и процедурите на настоящия дял.
 в)
 Ако страните не са предвидили друго, когато една от страните иска да получи обезщетение за нарушение на задължение, произтичащо от настоящата част на споразумението, което по същество е равностойно на задължение в рамките на СТО, тя използва правилата и процедурите на Споразумението за създаване на СТО, които се прилагат независимо от разпоредбите на настоящото споразумение.
 г)
 След започване на процедурата по уреждане на спорове, сезираният орган се пристъпва към решаване на спора, освен ако не реши, че е некомпетентен; изключва се използването на други органи. Въпросите, свързани с компетентността на арбитражните комисии, създадени по силата на настоящия дял, могат да се повдигат в срок до 10 дни и да бъдат решени с преюдициално решение на специалната комисия в срок до 30 дни след нейното създаване.
 ДЯЛ IX
 ПРОЗРАЧНОСТ
 Член 190
 Звена за връзка и обмен на информация
 1. За подпомагане на комуникацията между страните по всички въпроси от търговски характер, предвидени в настоящата част на споразумението, всяка от страните определя звено за връзка. Звеното за връзка на едната страна посочва на другата страна, която отправя искане за това, коя служба или служител отговаря за съответния въпрос, и предоставя необходимата помощ за подпомагане на комуникацията със страната, отправила искането.
 2. По искане на другата страна и в рамките на възможностите, предоставени от нейното законодателство и национални принципи, всяка от страните предоставя информация и отговаря на въпросите на другата страна, свързани с определена прилагана или предложена за прилагане мярка, която може да доведе до съществено нарушение на прилагането на настоящата част на споразумението.
 3. Информацията, посочена в настоящия член, се счита за предоставена, когато е изпратена по надлежния начин на СТО или когато е предоставена на разположение от заинтересованата страна на официална публична интернет страница с безплатен достъп.
 Член 191
 Сътрудничество с цел увеличаване на прозрачността
 Страните се договарят да си сътрудничат в двустранните и многостранни форуми относно средствата, позволяващи увеличаване на прозрачността в областта на търговските въпроси.
 Член 192
 Обнародване
 Всяка от страните следи нейните закони, подзаконови нормативни актове, процедури и административни актове с общо приложение относно търговските въпроси, влизащи в обхвата на


text:
настоящата част на споразумението, да бъдат бързо обнародвани или огласени публично.
 ДЯЛ X
 СПЕЦИАЛНИ ЗАДАЧИ НА ОРГАНИТЕ В ОБЛАСТТА НА ТЪРГОВИЯТА, СЪЗДАДЕНИ С НАСТОЯЩОТО СПОРАЗУМЕНИЕ
 Член 193
 Специални задачи
 1. За изпълнение на задачите, възложени му с настоящата част на споразумението, Комитетът по асоцииране е съставен от представители на Общността и на Чили, отговарящи по въпросите на търговията, които по правило са висши длъжностни лица.
 2. Независимо от разпоредбите на член 6, Комитетът по асоцииране упражнява по-специално следните функции:
 a)
 следи за правилното въвеждане и прилагане разпоредбите на настоящата част на споразумението, както и на всеки друг договорен от страните инструмент по въпросите, които засягат търговията, в рамките на настоящото споразумение;
 б)
 контролира по-нататъшното усъвършенстване на разпоредбите на настоящата част на споразумението и оценява резултатите, получени при нейното прилагане;
 в)
 решава евентуалните спорове, възникнали при тълкуването или прилагането на настоящата част на споразумението, в съответствие с разпоредбите на член 183;
 г)
 подпомага Съвета по асоцииране при успешното изпълнение на задачите в областта на търговските въпроси;
 д)
 контролира работата на всички специални комитети, създадени по силата на настоящата част на споразумението;
 е)
 изпълнява всяка друга функция, възложена в рамките на настоящата част на споразумението или поверена от Съвета по асоцииране, свързана с търговските въпроси; и
 ж)
 прави ежегоден отчет пред Съвета по асоцииране.
 3. За изпълнението на своите задачи, посочени в параграф 2, Комитетът по асоцииране има право:
 a)
 да създава всякакъв комитет или специален орган за разглеждане на въпроси от неговата компетентност, както и да определя неговия състав, задачи и процедурен правилник;
 б)
 да се събира във всеки момент, по съгласие на страните;
 в)
 да разглежда всички аспекти на търговските въпроси, и да взема съответните мерки при упражняване на своите функции;
 г)
 да взема решения или да отправя препоръки по търговските въпроси, съгласно разпоредбите на член 6.
 4. В съответствие с разпоредбите на член 5 и на член 6, параграф 4, страните прилагат решенията, които са взети при прилагане на член 60, параграф 5, на член 74, както и на член 38 от приложение III, в съответствие с приложение XVII.
 ДЯЛ XI
 ИЗКЛЮЧЕНИЯ В ОБЛАСТТА НА ТЪРГОВИЯТА
 Член 194
 Клауза за национална сигурност
 1. Нито една разпоредба от настоящото споразумение не може да се тълкува:
 a)
 като налагаща на една от страните задължението да предоставя сведения, чието разгласяване според нея би било в противоречие с основните интереси на нейната сигурност;
 б)
 като възпрепятстваща страната да предприема всички мерки, които счита за необходими за защита на основните интереси на нейната сигурност:
 i)
 които се отнасят до материали, използвани за ядрен разпад и синтез, или до материали, използвани за тяхното производство;
 ii)
 които се отнасят до търговията с оръжие, боеприпаси, военно оборудване и други стоки и материали, или се отнасят до извършване на преки или косвени услуги, имащи за цел снабдяване или подсигуряване на военна единица;
 iii)
 които се отнасят до държавни поръчки, необходими за националната сигурност или за целите на националната отбрана; или
 iv)
 които се прилагат във военновременно положение или в случай на сериозно международно напрежение; или
 в)
 като възпрепятстваща


text:
страната да взема мерки в съответствие с поетите от нея задължения по Устава на Организацията на обединените нации с цел поддържане на мира и международната сигурност.
 2. Комитетът по асоцииране се информира възможно най-пълно за предприетите съгласно разпоредбите на параграф 1, букви б) и в) мерки и за тяхната отмяна.
 Член 195
 Трудности на платежния баланс
 1. Ако една от страните е изправена пред сериозни затруднения, свързани с платежния баланса и нейното финансово положение на външните пазари, или рискува да се окаже в такова положение, тя може да приеме или поддържа ограничителни мерки, които се прилагат както по отношение на търговията със стоки и услуги, така и по отношение на движението на капитали, включително свързаните с преки инвестиции.
 2. Страните се стремят да избягват прилагането на ограничителни мерки по смисъла на параграф 1.
 3. Ограничителните мерки, които се приемат или поддържат по настоящия член, трябва да са с недискриминационен характер, за ограничен срок, и не могат да надхвърлят необходимото за справяне със затрудненията, свързани с платежния баланс и финансовото положение на външните пазари. Те трябва да отговарят на условията, определени в споразуменията на СТО и - ако е необходимо - да са съвместими с Устава на Международния валутен фонд.
 4. Страната, която поддържа или е приела ограничителни мерки или е извършила промени в тях, информира своевременно другата страна и я уведомява във възможно най-кратки срокове за графика на тяхното премахване.
 5. Страната, която прилага ограничителни мерки, провежда без отлагане консултации в рамките на Комитета по асоцииране. Тези консултации имат за цел да оценят положението с платежния баланс на заинтересованата страна и предприетите или поддържани от нея ограничения по силата на настоящия член, като се вземат предвид по-специално фактори като:
 a)
 естеството и мащаба на затрудненията, поставени от нейния платежен баланс и нейното финансово положение на външния пазар;
 б)
 външната икономическа и търговска среда на страната, поканена за консултации;
 в)
 алтернативни коригиращи мерки, които би било възможно да се използват.
 По време на консултациите се разглежда съответствието на ограничителните мерки с разпоредбите на параграфи 3 и 4. Фактическите констатации от статистически или друг характер, направени от Международния валутен фонд по отношение на валутните курсове, паричните резерви и платежния баланс, се приемат, като заключенията се основават на оценката на фонда за състоянието на платежния баланс и финансовото положение на външния пазар на страната, която желае консултацията.
 Член 196
 Данъчна политика
 1. Никоя разпоредба от настоящата част на споразумението или договореност, приета съгласно споразумението, не може да се тълкува по начин, възпрепятстващ страните да разграничават при прилагането на съответните разпоредби на тяхното данъчно законодателство данъкоплатците, които не са в равностойно положение, по-специално по отношение на местопребиваването им или до мястото, където са вложени техните капитали.
 2. Никоя разпоредба от настоящата част на споразумението или пък договореност, приета съгласно споразумението, не може да се тълкува по начин, възпрепятстващ приемането или прилагането на мерки, предназначени да предотвратят укриването на данъци, в съответствие с данъчните разпоредби на споразуменията за избягване на двойното данъчно облагане, на други данъчни договорености или на вътрешното данъчно законодателство.
 3. Никоя разпоредба


text:
от настоящата част на споразумението не засяга правата и задълженията на двете страни, произтичащи от данъчните споразумения. При несъвместимост между настоящото споразумение и такова споразумение, последното има предимство при определяне на степента на несъвместимост.
 ЧАСТ V
 ЗАКЛЮЧИТЕЛНИ РАЗПОРЕДБИ
 Член 197
 Опредение за страни
 За целите на настоящото споразумение под „страни“ се има предвид, от една страна, Общността или нейните държави-членки или Общността и нейните държави-членки в съответните им области на компетентност, определени в Договора за създаване на Европейската общност, и, от друга страна, Република Чили.
 Член 198
 Влизане в сила
 1. Настоящото споразумение влиза в сила на първия ден от месеца, следващ месеца, през който договарящите страни се нотифицират за взаимно приключването на необходимите за тази цел процедури.
 2. Нотификациите се изпращат до Генералния секретариат на Съвета на Европейския съюз, който е депозитар на споразумението.
 3. Независимо от разпоредбите на параграф 1, Общността и Чили се договарят да прилагат членове 3 - 11, 18, 24 - 27, 48 - 54, член 55, букви a), б), е), з) и и), членове 56 - 93, 136 - 162 и 172 - 206, считано от първия ден на месеца след датата, на която Общността и Чили се нотифицират взаимно за приключването на необходимите за тази цел процедури.
 4. Когато страните прилагат разпоредба на настоящото споразумение преди неговото влизане в сила, всяко позоваване на датата за влизане в сила на настоящото споразумение, включено в тази разпоредба, препраща към датата, от която страните се договарят да прилагат тази разпоредба съгласно разпоредбите на параграф 3.
 5. От датата на своето влизане в сила, определена съгласно параграф 1, настоящото споразумение заменя рамковото споразумение за сътрудничество. В изключение от това правило Протоколът за административна взаимопомощ по митническите въпроси от 13 юни 2001 г., приложен към рамковото споразумение за сътрудничество, остава в сила и съставлява неразделна част от настоящото споразумение.
 Член 199
 Срок
 1. Настоящото споразумение няма определен срок на действие.
 2. Всяка от страните може да нотифицира писмено на другата страна своето намерение да денонсира настоящото споразумение.
 3. Денонсирането влиза в сила шест месеца след нотификацията.
 Член 200
 Изпълнение на задълженията
 1. Страните вземат всички мерки от общ или специален характер, необходими за изпълнението на техните задължения по настоящото споразумение, и следят те да отговарят на целите, определени в настоящото споразумение.
 2. Когато една от страните смята, че другата страна не е изпълнила някое от задълженията по настоящото споразумение, тя може да вземе подходящи мерки. Преди това тя трябва да представи на Съвета по асоцииране в срок до 30 дни цялата полезна информация, необходима за задълбочено разглеждане на положението, с цел намиране на приемливо за страните решение.
 При избора на тези мерки трябва да се даде приоритет на онези от тях, които в най-малка степен засягат прилагането на настоящото споразумение. Мерките се нотифицират незабавно на Комитета по асоцииране и са предмет на консултации в рамките на този комитет, ако това бъде поискано от другата страна.
 3. Чрез дерогация от разпоредбите на параграф 2, една от страните може да вземе подходящи мерки с незабавно действие, приети съгласно международното право,


text:
в случай на:
 a)
 денонсиране на настоящото споразумение, което не се извършва съгласно общите правила на международното право;
 б)
 нарушаване от другата страна на предвидените в член 1, параграф 1 съществени елементи на настоящото споразумение.
 Другата страна може да поиска свикване на спешно заседание на страните в 15-дневен срок за задълбочено разглеждане на положението с цел намиране на приемливо за страните решение.
 4. Чрез дерогация от разпоредбите на параграф 2, когато една от страните смята, че другата страна не е изпълнила задължение, предвидено в част IV, тя има използва изключително и се придържа към процедурите за уреждане на спорове, предвидени в дял VIII на част IV.
 Член 201
 Бъдещо развитие
 1. Страните могат да се договорят за разширяване на настоящото споразумение, за да разширят и допълнят неговото приложно поле в съответствие със своите законодателства, като сключват споразумения за специални области или дейности, като вземат под внимание опита, натрупан по време на неговото прилагане.
 2. Що се отнася до прилагането на настоящото споразумение, страните могат да правят предложения за засилване на сътрудничеството във всички области, като имат предвид опита, натрупан по време на неговото прилагане.
 Член 202
 Защита на данните
 При обработката на лични данни и на други данни, страните се договарят да използват защита на високо равнище, която съответства на най-високите международни стандарти.
 Член 203
 Клауза за национална сигурност
 Разпоредбите на член 194 се прилагат към целия текст на споразумението.
 Член 204
 Териториално приложение
 Настоящото споразумение се прилага, от една страна, на териториите, на които се прилага Договорът за създаване на Европейската общност при определените в него условия, и, от друга страна, на територията на Република Чили.
 Член 205
 Автентични езици
 Настоящият протокол се съставя в два еднообразни екземпляра на английски, гръцки, датски, испански, италиански, немски, нидерландски, португалски, фински, френски и шведски език, като всички текстове са автентични.
 Член 206
 Приложения, допълнения, протоколи и бележки
 Приложенията, допълненията, протоколите и бележките, приложени към настоящото споразумение, представляват неразделна част от него.
 В ДОКАЗАТЕЛСТВО ЗА КОЕТО долуподписаните пълномощни представители полагат подписите си под настоящото споразумение.EN FE DE LO CUAL, los plenipotenciarios abajo firmantes suscriben el presente Acuerdo.
 TIL BEKRÆFTELSE HERAF har undertegnede befuldmægtigede underskrevet denne aftale.
 ZU URKUND DESSEN haben die unterzeichneten Bevollmächtigten ihre Unterschrift unter dieses Abkommen gesetzt.
 ΣΕ ΠΙΣΤΩΣΗ ΤΩΝ ΑΝΩΤΕΡΩ, οι υπογράφοντες πληρεξούσιοι έθεσαν την υπογραφή τους κάτω από την παρούσα συμφωνία.
 IN WITNESS WHEREOF, the undersigned Plenipotentiaries have signed this Agreement.
 EN FOI DE QUOI les plénipotentiaires soussignés ont signé le présent accord.
 IN FEDE DI CHE, i sottoscritti plenipotenziari hanno apposto le loro firme in calce al presente accordo.
 TEN BLIJKE WAARVAN de ondergetekende gevolmachtigden hun handtekening onder deze overeenkomst hebben gesteld.
 EM FÉ DO QUE, os plenipotenciários abaixo-assinados apuseram as suas assinaturas no presente Acordo.
 TÄMÄN VAKUUDEKSI allekirjoittaneet täysivaltaiset edustajat ovat allekirjoittaneet tämän sopimuksen.
 TILL BEVIS HÄRPÅ har undertecknade befullmäktigade undertecknat detta avtal.
 Hecho en Bruselas, el dieciocho de noviembre del dos mil dos.
 Udfærdiget i Bruxelles den attende november to tusind og to.
 Geschehen zu Brüssel am achtzehnten November zweitausendundzwei.
 Έγινε στις Βρυξέλλες, στις δέκα οκτώ